L’Ajuntament de Paterna negociarà la titularitat municipal de la Cova del Rei Alfons XIII
24/06/2015

# L’Ajuntament de Paterna negociarà la titularitat municipal de la Cova del Rei Alfons XIII

[![Cova del Rei Alfons XIII](/images/noticias/2015/06/cueva-alfonso.jpg)](/images/noticias/2015/06/cueva-alfonso.jpg)

24.06.2015

L’alcalde ha presentat a l’administradora concursal de Sumpa una declaració d’intencions del consistori d’adquirir la històrica edificació

Sagredo: “No permetrem que els paterners perden una part tan significativa de la seua història, de la seua cultura i de la seua tradició. Esta cova és un símbol del nostre patrimoni que condicionarem, protegirem i atorgarem un ús municipal”

L’Ajuntament de Paterna vol que l’emblemàtica Cova del Rei Alfons XIII torne a ser de titularitat municipal i passe a formar part novament del Catàleg de Béns i Espais Protegits del consistori.

Amb eixe propòsit, l’alcalde Juan Antonio Sagredo ha dirigit un escrit, dins del termini i la forma escaient, a l’administradora concursal de SUMPA, propietària actual de l’immoble, comunicant-li la ferma intenció de l’Ajuntament de recuperar la propietat de la referida cova.

Esta declaració d’intencions pretén evitar que el despatx d’advocats que gestiona el concurs de creditors de l’empresa municipal servici a subhasta pública aquesta entranyable i històrica edificació.

“No permetrem que els paterners perden una part tan significativa de la seua història, de la seua cultura i de la seua tradició”, ha manifestat l’alcalde alhora que ha afirmat que “aquesta cova és un símbol del nostre patrimoni i de la forma de vida dels paterneros en el segle XVIII” i ha anunciat la seua pretensió de condicionar-la, protegir-la, atorgar-li un ús municipal i incloure-la en la ruta turística de Paterna.

Sagredo també ha explicat que, una vegada el jutjat autoritze l’administradora concursal l’operació de compra plantejada, l’Ajuntament de Paterna li traslladarà la seua oferta d’adquisició per a poder materialitzar la compra.

L’alcalde de Paterna ha recordat que, la popularment coneguda com a Cova del Rei Alfons XIII, és un immoble protegit ubicat en el número 1 del carrer Trinquet que forma part del nucli històric tradicional de Paterna, que està classificat com Bé d’Interés Cultural i que, com a tal, forma part del Catàleg de Béns i Espais protegits de l’Ajuntament.

Així mateix, Juan Antonio Sagredo ha matisat que, en 2008 i després de ser adquirida per Sumpa, la cova va passar a formar part de l’Inventari de Béns de la firma pública i ha explicat que, després d’anys d’abandó i deteriorament, va eixir a la venda al febrer d’enguany amb la liquidació de l’empresa municipal impulsada per l’anterior equip de govern.

Finalment, Sagredo ha conclòs destacant “la riquesa històrica i cultural de Paterna” alhora que ha ratificat la seua ferma disposició a “rescatar l’essència de poble i aprofitar i intervindre sobretot eixe potencial patrimonial que posseeix el municipi per a garantir la seua conservació i protecció”.